傷白雞
作者：梅堯臣
朝代：宋

paragraphs: 我庭有素雞，翎羽白如脂。
日所慮狂犬，未嘗憂孽貍。
暝棲向簷隙，朝啄循階基。
每先烏鳥鳴，不失風雨時。
雖吾囷廩薄，尚汝稻粱遺。
昨宵天氣黑，陰物恣所窺。
潛來銜搏去，但覺聲音悲。
開門俾馳救，已過牆東陲。
呵叱不敢食，奪然留在茲。
湧血被其頸，嗋呷氣甚危。
皓臆變丹赤，霜翅兩離披。
憫心欲之活，碎腦安能治。
委瘞從爾命，孰忍薑桂爲。
猶看零落毛，蕩漾隨風吹。
念始託茲地，蒙幸信可知。
充庖豈云患，度日無苦饑。
如何遇兇獸，毒汝曾不疑。
斯事義雖小，得以深理推。
鄧生賜山鑄，未免終餒而。
人道尚乃爾，愴焉聊俛眉。